Diari Oficial de la Generalitat Valenciana


Sumari del DOGV 7466, del 16-02-2015 (2015/1309)

DECRET 19/2015, de 13 de febrer, del Consell, pel qual es regula la Reserva Marina d'Interés Pesquer del Cap de Sant Antoni.
----------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2015/02/13/19**

### Versions

 17/06/2017 - Actualitat  Text inicial: 17/03/2015 - 16/06/2017 

### Dades del document

Número de DOGV
:   7466

Data del DOGV
:   16-02-2015

Secció del DOGV
:   I. DISPOSICIONS GENERALS

Número del document
:   2015/1309


Data del document
:   13-02-2015

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Decret

Anàlisi jurídica

 Descriptors 

:   * Conselleria de Presidència i Agricultura, Pesca, Alimentació i Aigua
    * reserva natural
    * indústria pesquera
    * legislació

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

**Última revisió 17.06.2017**

 

**Decret 19/2015, de 13 de febrer, del Consell, pel qual es regula la Reserva Marina d'Interés Pesquer del Cap de Sant Antoni.**

[**(DOGV núm. 7466 de 16.02.2015)**](http://www.dogv.gva.es/datos/2015/02/16/pdf/2015_1309.pdf)**Ref. 001343/2015**

 

Per mitjà d’este decret s’aproven les normes reglamentàries per les quals es regix la Reserva Marina d’Interés Pesquer del Cap de Sant Antoni, vistos els informes previs i consultat el sector, tot aixó d’acord amb el que establix la Llei 9/1998, de 15 de desembre, de la Generalitat, de Pesca Marítima de la Comunitat Valenciana, a fi de contribuir al compliment dels objectius previstos en les lleis de conservació dels espais naturals, i la funció social, com una de les principals que ha de complir un espai natural protegit des del punt de vista de la investigació, estudi, ensenyança i, en especial, el gaudi ordenat de la naturalesa. Sense oblidar que l’establiment de les reserves marines s’ha de realitzar de forma compatible amb el manteniment i l’exercici de l’activitat socioeconómica, amb criteris d’ús sostenible dels recursos naturals, i la busca de models innovadors d’ecodesenrotllament.

En este decret es deroga el Decret 212/1993, de 9 de novembre, del Consell, pel qual es va establir una zona de reserva marina en l’entorn del Cap de Sant Antoni, i la normativa aprovada en la modificació del decret mencionat. El marc normatiu autonómic queda constituït per este decret, la Llei 9/1998, de 15 de desembre, abans mencionada, la Llei 11/1994, de 27 de desembre, de la Generalitat, d’Espais Naturals Protegits de la Comunitat Valenciana, i el Decret 180/2002, de 5 de novembre, del Consell, pel qual es va aprovar el Pla d’ordenació dels recursos naturals del Montgó.

En l’actualitat, considerant que s’ha aconseguit un alt grau de protecció ambiental en la zona, es proposa una nova modificació de la regulació de la reserva marina en relació amb les activitats extractives susceptibles de ser desenrotllades en la zona, que concrete el seu desenrotllament i garantisca plenament el nivell de protecció aconseguit fins a la data. En este decret s’integra el contingut normatiu de l’anterior Decret 212/1993, de 9 de novembre, del Consell, i s’introduïxen determinades novetats en relació amb: la Comissió de Seguiment de la Reserva actualitza les referències als seus membres amb menció expressa als representants de la Federació Provincial de Confraries de Pescadors d’Alacant i a les Confraries de Pescadors de Dénia i Xàbia i, a més, es preveu la seua competència per a constituir la comissió tècnica per a establir el Pla d’accessos de barcos d’arts menors autoritzats i l’aprovació d’este; respecte a les activitats prohibides, se substituïx el terme busseig esportiu per busseig recreatiu, i es delimita la subzona on realitzar pesca d’arts menors en les modalitats d’emmallament i ham; les activitats subaquàtiques són objecte de regulació en un article exclusiu, en el qual s’establix el procediment d’autorització, els requisits i les obligacions per a bussejadors i patrons d’embarcacions; s’establix el Cens d’Embarcacions Autoritzades per a pesca en la subzona vedada; també en relació amb esta subzona, la tramitació d’autoritzacions queda redactada amb més detall, s’enumeren determinats requisits i es menciona el període d’autoritzacions. Finalment, en una disposició addicional es fa referència expressa al règim sancionador aplicable.

En la tramitació d’este decret s’han emés els informes corresponents i es preveuen en este decret les observacions formulades en els informes esmentats i en les al·legacions formulades en el tràmit d’audiència.

Per aixó, en virtut dels articles 18.f i 28.c de la Llei 5/1983, de 30 de desembre, de la Generalitat, del Consell, a proposta del conseller de Presidència i Agricultura, Pesca, Alimentació i Aigua, conforme amb el Consell Jurídic Consultiu de la Comunitat Valenciana i amb la deliberació prèvia del Consell, en la reunió del dia 13 de febrer de 2015,

 

DECRETE

 

**Article 1. Àrea de la Reserva Marina d****’Interés Pesquer del Cap de Sant Antoni**

La Reserva Marina d’Interés Pesquer del Cap de Sant Antoni, reconeguda per la Llei 9/1998, de 15 de desembre, de la Generalitat, de Pesca Marítima de la Comunitat Valenciana, comprendrà la zona de les aigües interiors, delimitades d’acord amb la línia de base recta definida pel Reial Decret 2510/1977, de 5 d’agost, d’aigües jurisdiccionals, línies de base rectes per a la seua delimitació, entre la punta més a l’est del Cap de Sant Antoni i el meridià de 00º 08 10 E, que passa per la punta de Sant Nicolau. La delimitació gràfica d’esta zona apareix en l’annex V.

 

**Article 2. Comissió de seguiment de la Reserva Marina del Cap de Sant Antoni**

1. Per a coordinar les propostes d’actuació en l’àrea assenyalada i avaluar els resultats de la reserva, es crea una comissió de seguiment, com a órgan col·legiat consultiu i col·laborador de la conselleria competent en pesca marítima, la qual està adscrita a la direcció general competent en pesca marítima.

2. La comissió de seguiment estarà formada per:

a) Un president: el director general competent en pesca marítima, o la persona en qui delegue.

b) Un director tècnic, que serà el cap de la Secció de Pesca Marítima d’Alacant, que actuarà com a secretari.

c) El cap del servici responsable de la conservació dels recursos pesquers.

d) Un representant de la conselleria competent en medi ambient.

e) El president de la Federació Provincial de Confraries de Pescadors d’Alacant.

f) El patró major de la Confraria de Pescadors de Dénia.

g) El patró major de la Confraria de Pescadors de Xàbia.

3. La comissió podrà requerir l’assessorament d’institucions i associacions relacionades amb la conservació dels recursos marins, així com dels experts i tècnics que considere oportú.

4. La comissió de seguiment es regirà, per al seu funcionament, per les normes própies dels órgans col·legiats contingudes en la Llei 30/1992, de 26 novembre, de Règim Jurídic de les Administracions Públiques i del Procediment Administratiu Comú.

5. Els acords de la comissió adoptaran la forma de propostes d’actuació en la reserva marina, dirigides als órgans amb competència per a la realització i l’execució de les actuacions esmentades, les quals es duran a terme de conformitat amb la normativa específica en cada cas.

 

**Article 3. Activitats prohibides**

1. En l’àrea de la reserva a què es referix l’article 1 està prohibit:

a) Fondejar embarcacions.

b) La pesca marítima de recreació en totes les seues modalitats: des de terra, des d’embarcació i submarina.

c) El busseig recreatiu sense l’autorització corresponent.

d) La recol·lecció d’organismes marins, flora i fauna marina, sense l’autorització corresponent.

e) Els esports nàutics que impliquen l’ús d’embarcacions de motor, motos nàutiques i qualsevol tipus d’artefacte nàutic autopropulsat.

f) Les activitats submarines de recreació que impliquen l’ús de motor sense l’autorització corresponent.

2. Està vedada en la reserva la pesca professional. No obstant aixó, les embarcacions inscrites en el Cens d’Embarcacions Autoritzades podran exercir la pesca professional d’arts menors en les modalitats d’emmallament i ham, amb l’autorització prèvia de la direcció general competent en pesca marítima, entre el meridià que passa per la punta de Sant Nicolau i el que passa per la Cova de l’Aigua Dolça.

 

**Article 4.** ****[1]****

 

**Article 5. Cens d****’Embarcacions Autoritzad****es**

1. S’establirà un Cens d’Embarcacions Autoritzades per a pescar en la subzona definida en l’apartat 2 de l’article 3. Per a la seua inscripció en este, les embarcacions hauran de complir el requisit d’aparéixer prèviament inscrites en el Cens de Flota Pesquera Operativa del ministeri competent en pesca marítima en les modalitats d’emmallament i ham.

2. El Cens d’Embarcacions Autoritzades s’actualitzarà anualment mitjançant una resolució de la direcció general competent en pesca marítima.

 

**Article 6. Requisits per a la tramitació d****’autoritzacions**

1. Els requisits per a la tramitació de la l’autorització prèvia per a pescar en la zona vedada establida en l’article 3.2 d’este decret seran els següents:

a) Estar inscrit en el Cens d’Embarcacions Autoritzades.

b) Presentació de la sol·licitud estandarditzada adjunta com a annex IV en la direcció territorial d’Alacant de la conselleria competent en pesca marítima, o per mitjà de qualsevol de les formes que establix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.

2. La direcció territorial esmentada emetrà una proposta de resolució a la direcció general competent en matèria de pesca marítima, que emetrà i notificarà la resolució per la qual es concedirà o es denegarà l’autorització, en el termini màxim de sis mesos des de la data en què la sol·licitud haja tingut entrada en el registre de l’órgan competent per a la seua tramitació. Passat este termini, la sol·licitud podrà entendre’s desestimada, segons el que establix l’article 43 de la Llei 30/1992, de 26 de novembre, esmentada abans.

 

**Article 7. Període d****’autoritzacions**

El període d’autorització d’estes pesques estarà comprés únicament entre els mesos d’octubre a març, els dos inclosos. En cap cas podrà pescar de manera simultània un nombre superior a cinc embarcacions.

 

**Article 8. Pla d****’accessos per a la pesca professional**

1. La comissió de seguiment de la reserva marina constituirà una comissió tècnica formada pel cap de la Secció de Pesca Marítima d’Alacant i els representants de la federació i les confraries de pescadors, que establirà el pla d’accessos dels barcos d’arts menors autoritzats a accedir a la zona de la reserva marina en el període permés.

2. El pla d’accés dels barcos d’arts menors autoritzats a accedir a la zona de la reserva marina haurà de ser aprovat per la comissió de seguiment mencionada, i contindrà els criteris de distribució de les embarcacions en funció del període d’accés autoritzat a la reserva.

Una vegada aprovat el pla, la comissió elevarà una proposta a la direcció general competent en matèria de pesca marítima, que emetrà una resolució per la qual s’aprovarà o es denegarà el pla d’accessos, en el termini màxim de sis mesos des de la data en què la sol·licitud haja tingut entrada en el registre de l’órgan competent per a la seua tramitació. Passat este termini, la sol·licitud podrà entendre’s desestimada, segons el que establix l’article 43 de la Llei 30/1992, de 26 de novembre.

3. L’autorització d’accés a la reserva serà retirada en cas d’incompliment del pla d’accessos.

4. Sempre que es crega oportú, les embarcacions estaran subjectes a inspecció per la conselleria competent en pesca marítima.

 

DISPOSICIONS ADDICIONALS

 

**Primera. Règim sancionador**

L’incompliment del que establix este decret se sancionarà d’acord amb el que disposa la Llei 2/1994, de 18 d’abril, de la Generalitat, sobre Defensa dels Recursos Pesquers, i la Llei 3/2001, de 26 de març, de Pesca Marítima de l’Estat.

 

**Segona. Regla de no-gasto públic**

L’aplicació i el desplegament d’este decret no podrà tindre cap incidència en la dotació de tots i cada un dels capítols de gasto assignats a la Generalitat, i, en tot cas, hauran de ser atesos amb els mitjans personals i materials de la conselleria competent en matèria de pesca marítima.

 

**Tercera. Tramitació telemàtica**

A partir de l’entrada en vigor d’este decret, qualsevol regulació que s’efectue de procediments i tràmits administratius haurà de preveure la possibilitat de la seua tramitació per mitjans telemàtics, i s’ajustarà a les condicions i als requisits previstos en este decret.

 

DISPOSICIÓ DEROGATÒRIA

 

**Única. Derogació normativa**

Queda derogat el Decret 212/1993, de 9 de novembre, del Consell, pel qual es va establir la reserva marina en l’entorn del Cap de Sant Antoni, i qualsevol altra disposició normativa del mateix rang o d’un rang inferior que contradiga esta.

 

DISPOSICIONS FINALS

 

**Primera. Facultat de desplegament**

Es faculta a la persona titular de la conselleria competent en matèria de pesca marítima per a dictar les normes complementàries que requerisca el desplegament d’este decret.

 

**Segona. Entrada en vigor**

Este decret entrarà en vigor al mes de la publicació en el Diari Oficial de la Comunitat Valenciana.

 

València, 13 de febrer de 2015

 

El president de la Generalitat,

ALBERTO FABRA PART

 

El conseller de Presidència i

Agricultura, Pesca, Alimentació i Aigua,

JOSÉ CÍSCAR BOLUFER

 

 

ANNEX I  
 Activitats subaquàtiques autoritzades

 

Quotes màximes diaris d’immersions i embarcacions en aigües interiors de la Reserva Marina del Cap de Sant Antoni

 

|  |  |
| --- | --- |
| *Immersions/dia* | *Barcos/dia* |
| 30 | 8 |

 

 

Dies hàbils i horaris en aigües interiors de la Reserva Marina del Cap de Sant Antoni

 

|  |  |  |
| --- | --- | --- |
| *Període* | *Dies* | *Horari* |
| 1 d’octubre a 31 de març | Divendres, dissabtes, diumenges i festius | de 09.00 h a 17.00 h |
| 1 d’abril a 30 de setembre | Tots els dies de la setmana | de 08.00 h a 18.00 h |

 

 

 

ANNEX II  
 SOL·LICITUD INDIVIDUAL DE BUSSEIG EN LA RESERVA MARINA  
 DEL CAP DE SANT ANTONI

 

[**Veure sol·licitud (pdf)**](http://www.dogv.gva.es/auto/dogv/docvpub/rlgv/2015/D_2015_019_imagen_01.pdf)

 

 

 

ANNEX III  
 SOL·LICITUD COL·LECTIVA DE BUSSEIG EN LA RESERVA  
 MARINA DEL CAP DE SANT ANTONI

 

[**Veure sol·licitud (pdf)**](http://www.dogv.gva.es/auto/dogv/docvpub/rlgv/2015/D_2015_019_imagen_02.pdf)

 

 

 

ANNEX IV  
 SOL·LICITUD D'INSCRIPCIÓ EN EL CENS D'EMBARCACIONS AUTORITZADES A PESCAR EN LA RESERVA MARINA DEL CAP DE SANT ANTONI I/O D'AUTORITZACIÓ A PESCAR EN LES PESQUERIES TRADICIONALS D'ARTS MENORS EN LES MODALITATS D'EMMMALLAMENT I HAM EN ESTA RESERVA

 

[**Veure sol·licitud (pdf)**](http://www.dogv.gva.es/auto/dogv/docvpub/rlgv/2015/D_2015_019_imagen_03.pdf)

 

 

 

ANNEX V  
 DELIMITACIÓ DE LA RESERVA MARINA DEL CAP DE SANT ANTONI

 

[**Veure imatge (pdf)**](http://www.dogv.gva.es/auto/dogv/docvpub/rlgv/2015/D_2015_019_imagen_04.pdf)

 

---

****[1]****Article 4 derogat per la disposició derogatória única del **[Decret 76/2017, de 9 de juny, del Consell](http://www.dogv.gva.es/va/disposicio?sig=005303/2017&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D005303/2017)**, pel qual es regulen les autoritzacions de les activitats subaquàtiques de recreació en les reserves marines d'interès pesquer de la Comunitat Valenciana (DOGV núm. 8064 de 16.06.2017) Ref. Base de dades 005303/2017 .No obstant en romandrà en vigor l'annex I.


Còpia Permalink ELI